"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere tulemast One Way saatesse!
Saate toob meie Helsingi Kaisanieme stuudiost teieni
Soome misjoniühendus One Way Mission.
Täna jätkame Tapani Suonto õpetusega,
kus ta meenutab meile, et meid on kutsutud peole.
One Way Pühapäevapidu Helsingis kell 12.00, Vuorikatu 19
Jätkan täna veel eelmise korra teemat.
Jumala eesmärk on viia meid püha pidama.
See on pühapäevapidu, mitte matused.
Koguneme iga nädal pidutsema, sest kristluses on püha tähtis
ning oleme teel peole.
Millel see rajaneb? Seda on oluline mõista.
2. Moosese 5:1 -
Ja seejärel Mooses ja Aaron tulid ning ütlesid vaaraole:
Nõnda ütleb Issand, Iisraeli Jumal:
Lase mu rahvas minna, et nad kõrbes peaksid mulle püha!”
Aga vaarao vastas: Kes on Issand, et peaksin kuulama ta sõna
ja laskma Iisraeli ära minna?
Mina ei tunne Issandat ega lase ka Iisraeli ära minna!”
Mooses on Vanas Testamendis Jeesuse võrdkuju
ja vaarao on hingevaenlase võrdpilt.
Kui vaarao avastab, et on kaotamas,
raevutseb ta veelgi enam,
sest Mooses oli viimas rahvast orjusest kõrbes püha pidama.
See kõik on võrdpilt.
Jeesus Kristus viib meid maailmast ja patu orjusest vabadusse
Issandat teenima ning tõelisele peole,
kuhu meid kutsub Kõikvõimas Jumal.
Vabaduse rõõm ja pidu on tänagi Jumala eesmärk
meie kõigi jaoks.
Jumal ei vabastanud Iisraeli Egiptusest, et neid kõrbes näljutada.
Jumal ei vabasta meidki maailma orjusest,
et meid vaid kõrbesse saata, vaid et viia meid peole kõrbes.
Siin on suur vahe.
Pidu kõrbes on ka meie kutsumus -
Jumal on otsustanud viia sind peole ja täielikku vabadusse.
Kes võib vabastada sind patu orjusest
ja pidevast süütunde koormast?
Kui hammas valutab, võid minna hambaarstile.
Kui pea valutab, võid võtta peavalurohtu.
Kui kodus on torud katki, kutsud torumehe.
Kuid päeval, mil avastad, et oled patu ori ja süütunde vang,
pole siin maailmas kedagi, kelle poole pöörduda.
Võid vaadata idasse või läände, põhja või lõunasse,
kuid abi ei leidu kusagilt.
Kui Püha Vaim paljastab meile tõe meie endi suhtes,
on vaid üks suund - üles.
Ka Egiptuse orjus oli totaalne.
Kõik mõtted, kõik teod, ka head saavutused,
olid orja teod ja orja saavutused.
See kirjeldab patu orjust - kõik mõtted on orja mõtted,
kõik hoiakud on orja hoiakud, kõik teod orja teod.
Inimene on tõesti patu ori,
kui Jeesus Kristus pole teda vabastanud.
"Kas etiooplane saab muuta oma nahka
või panter oma täppe?," ütleb Jeremija.
Kes pattu teeb, on patu ori.
Kui Kristus teid vabaks teeb, olete te tõesti vabad.
Kui oled Kristuses, oled Jumalaga uues suhtes -
oled lapse seisuses.
Sulle on antud veelgi enam - oled uus loodu Jeesuses Kristuses.
See on ka usu küsimus.
Püha Vaim on teinud sinust uue loodu.
Mis lihast on sündinud on liha, mis vaimust on sündinud on vaim.
Liha himustab vaimu vastu ja vaim liha vastu.
Asi pole vana loomuse treimises, vaid uue loomuse istutamises sinusse.
Püha Vaim elab sinus.
sinusse on istutatud uus loomus Pühas Vaimus.
Mooses ütles vaaraole:
"Lase mu rahvas minna, et nad kõrbes peaksid mulle püha!”
Iisraeli viidi vabadusse vaarao võimu alt,
et neid valitseks keegi teine.
Sind on vabastatud patu orjusest, et sind valitseks Püha Vaim.
Kõik Iisraeliga toimunu polnud Moosese idee.
Mooses oli öelnud: Nii ütleb Issand.
Need on kolm tähtsat sõna: Nii ütleb Issand.
Kõik põhines Jumala sõnal, mitte Moosese ega inimese omal,
mitte inimese pürgimustel, vaid Jumala sõnal,
mis Moosesele tuli.
40-aastaselt tahtis Mooses vabastada Iisraeli inimjõu abil,
see oli inimese idee, mis lõppes täielikus ebaõnnestumises.
Kuid 40 aastat hiljem, 80-aastaselt oli lähtekoht teine.
Mooses oli saanud Jumala sõna ja see viis ta võidule.
Sinugi vabadus patu orjusest Püha Vaimu templiks pole sinu idee.
See on Jumala otsus ja selle jõud on Tema igaveses sõnas.
See sõna ei kao kunagi.
See on täiesti teine lähtekoht,
kui kogu meie tegevus põhineb Jumala sõnal.
Kõiges, mida jumalariigis teeme, on lähtekohaks Tema sõna.
Mitte meie ideed, vaid Tema sõna.
Meie pürgimused, plaanid, tegevus ja töö ka One Way Missionis
peab alati põhinema Jumala Sõnal,
mitte üksnes inimeste ideedel.
Minult on mitu korda küsitud:
kas One Way Mission oli sinu idee, Tapani?
Vastasin alati ühtmoodi: Loodetavasti mitte.
Muidu oleks asi halb, ise me kaugele ei jõuaks.
Mul pole tegelikkuses mingit pistmist One Way Missioni sünniga.
Kuulutasin vaid välja sõna, mille Issand oli andnud.
Kui mina seda poleks teinud, oleks Jumal kellegi teise saatnud.
Kuid idee pole inimese idee,
ning seetõttu pole meil inimestel sellega mingit pistmist.
Mooses ei vabastanud Iisraeli Egiptusest, Jumal tegi seda.
Mooses oli vaid vahelüli, töövahend Jumala käes.
Me ei saada inimestena siin maailmas midagi korda,
seda teeb Jumala Püha Vaim meie kaudu ja meie sees.
Paulus ütles: Enam ei ela mina, vaid Kristus elab minus.
Kui kord Taevariiki astud, hämmastab meid kõiki üks asi -
kõik hea, mida oleme ehitanud ja teinud, oli Kristus sinus,
see polnud sina ega sinu erilisus,
sinu armastus ega hoolimine ligimestest,
vaid elav Jeesus sinus.
Kui Mooses vaarao juurde läks, et Iisraeli orjusest vabastada,
polnud eesmärgiks Iisraeli üksnes aidata,
vaid juhtida neid Jumala juurde.
Kui Jeesus Kristus, kelle puudulik võrdpilt on Mosses,
tuli maailma, ei tulnud ta meid raskuste keskel vaid aitama,
vaid viima meid osadusse Isaga.
"Sest ka Kristus kannatas pattude pärast üheainsa korra,
õige ülekohtuste eest, et ta teid juhiks Jumala juurde."
Samuti nagu meie jätkame maailmas Jeesuse kogudusena,
seda tööd Kristuse Ihuna, me üksnes ei aita inimesi,
vaid viime neid eelkõige osadusse elava Jumalaga.
Aitaminegi on tähtis,
kuid meil on midagi palju hinnalisemat ja suuremat.
See on nii suur ja see ei lähtu meist,
ning me ei suuda selle suurust isegi täielikult mõista.
Kord ütles Peetrus: Hõbedat ega kulda mul ei ole,
aga mis mul on, seda ma annan sulle:
Jeesuse Kristuse, Naatsaretlase nimel -
tõuse ja kõnni!”
Apostlid juhtisid inimesi kohtuma Kristusega.
Selles oli elu, mis muutis nende saatuse.
Meilgi on täna sama ülesanne.
Maailm ütleb meile tihti: Tore, et inimesi aitate,
toidate näljaseid, hoolite orbudest ja leskedest,
aga kas te ei võiks seda teha Jeesusest rääkimata?
Vahel eksivad usklikudki sellele teele.
On misjoniseltse,
mis on otsustanud loobuda Kristusest rääkimisest,
ja vaid inimesi aidata, teha head.
Kuid see on inimese idee, mitte Jumala sõna.
Võime aidata näljaseid, aidata haigeid, päästa orbe,
kuid me ei saa vabastada orje.
Me ei suuda viia orje püha pidama.
Patu orjusest, hirmust ja süüdistavast südametunnistusest
võib vabastada vaid Jumala sõna.
Seepärast kuulutame evangeeliumi ning päästame samas orbe ja leski,
aitame invaliide ja näljaseid, teeme kõike head,
või õigupoolest teeb seda kõike Püha Vaim ja Kristus meis.
Samal ajal kuulutab Ta meie kaudu Jumala sõna,
mis vabastab inimese orjusest.
Vaarao ütles: "Saagu orjus meestele raskemaks,
et neil oleks sellega tegemist ega kuulataks valekõnesid!"
"Sest nad on laisad! Sellepärast nad kisendavad ja ütlevad:
Me tahame minna oma Jumalale ohverdama!"
Kas ei kõla tuttavalt tänagi?
Jumala kuningriiki on kuulutatud läbi ajaloo samade sõnadega,
samamoodi on sellele ka vastupanu osutatud.
"Nad kuulavad valekõnesid!"
Maailm meie ümber on väga üksmeelne,
et vaimulikel koosolekutel kuulutatakse mingit täielikku valet
ja inimesi viiakse eksiteele.
Kõik seal just nii ei arva, kuid väga suur hulk neist.
Nii on alati olnud.
Lugu läheb Moosese raamatus edasi.
"Nüüd minge tööle! Õlgi teile ei anta,
aga määratud hulga telliskive te peate andma!”
Siis Iisraeli laste ülevaatajad nägid endid olevat täbaras olukorras ...
Ja kui nad vaarao juurest tulid, siis nad kohtasid Moosest ja Aaronit,
kes olid neid oodanud, ja ütlesid neile:
Issand karistagu teid ja mõistku kohut,
te olete meid viinud halba kuulsusesse vaarao ja tema sulaste silmis
ja neile mõõga meie tapmiseks kätte andnud!”
See oli ehk Iisraeli süngeim hetk vahetult enne vabanemist.
Enne koitu on alati pimedus.
See on üks usuelu, vaimse võitluse ja sõja tõdesid:
enne Jumala ilmumist on alati kõige pimedam.
Võitlus kasvab, kui lõpp läheneb.
Mida lähemal viimane tund on, seda pinevam võitlus lõpuajal on,
kui võit on ukse ees.
Seepärast ärge oodake, et homne lihtne oleks.
Meie tulevik maa peal pole kerge,
sest Kristuse tulemine on lähedal.
Kristlane on kutsutud peole, ka keset kogu seda võitlust.
Kuid mitte siin maailmas ja mitte keset maailma lärmi
nii nagu maailm pidutseb.
"Seda ma olen teile rääkinud, et teil oleks rahu minus.
Maailmas on teil ahastust,
aga olge julged, mina olen maailma ära võitnud!"
Paljud ütlevad usklikena,
et see usuelu polegi nii lõbus, kui arvasin.
Mõned ütlevad: "Ma ei saanudki rikkaks nagu lubati."
Ja on neid, kes pööravad selja Kristusele,
kuna elu polegi nii lahe.
Selle kõigega on seotud varjatud õnnistus.
Ahistuses õpib kogudus Jumalat üha sügavamalt tundma.
See on kõrbe õnnistus.
Jumal oli viimas Iisraeli kõrbesse püha pidama.
Ka uskliku elu on maa peal kõrbeteekond.
Kuid keset seda võime püha pidada, kuna sealgi võime Issandat tunda.
Kõrikjamere kaldal hädas olles, kui vaarao armee lähenes,
õppis Iisrael, kes nende Jumal on, kes on võitja ja kes kaotaja
ja kes on Issand.
Piibel ütleb -
Siis Mooses pöördus jälle Issanda poole ning ütles:
Issand, mispärast sa oled sellele rahvale kurja teinud?
Milleks sa siis mind oled läkitanud? Alates sellest,
kui ma tulin vaarao juurde sinu nimel rääkima,
on ta sellele rahvale kurja teinud
ja sina ei ole oma rahvast tõesti mitte päästnud!”
Ja Issand ütles Moosesele:
Nüüd sa saad näha, mida ma vaaraole teen;
sest vägeva käe sunnil ta laseb nad minna
ja vägeva käe sunnil ta ajab nad ära oma maalt.”
Ja Jumal rääkis Moosesega ning ütles temale: Mina olen Issand.
Mina olen ennast ilmutanud Aabrahamile, Iisakile ja Jaakobile
Kõigeväelise Jumalana,
aga oma nime Jahve ei ole ma neile teatavaks teinud."
Oma nime 'Issand' pole ma neile teatavaks teinud, ütles Jumal.
Isegi mitte Aabrahamile, Iisakile ega Jaakobile
polnud Jumal end Issandana tutvustanud.
Nüüd tuli aeg ilmutada Iisraelile,
kes on Issand ja mis see tähendab.
Jumal lasi Iisraelil hätta sattuda, et nad õpiksid, kes on Issand,
ja mida see tähendab, et meie Jumal on Kõikvõimas Issand.
Tõeline pidu on tunda elavat Jumalat, kes on Issand.
Tõeline rahuldus elus on tunda üha sügavamalt Teda,
kes sind armastab; kes ja milline Ta tõeliselt on.
Oleme meiegi aastakümnete vältel suuri raskusi kogenud
ja oleme keset neid omandanud suuri imelisi aardeid.
Kui kord Jumala sõna kutsel sellele teele asusime,
asusime teele, mis oli täis raskusi.
Kui meie töö 1990. aastail kustumas oli,
näitas Jumal meile, kes on Issand.
Kui teekonna vältel on rahad mitmel korral otsa saanud,
on olnud kitsas käes, on Issand näidanud oma väge
ja muutnud kõik. Jumal näitas, kes on Issand.
Kui kaotasime Helsingis töökeskuse,
näitas Jumal, kes on Issand.
Võiksin mitmeid näiteid tuua.
Kas näete, mis meie keskel toimub?
See pole juhus. See on Issand.
Keset kõiki koguduse võitlusi, näitab ja õpetab Jumal,
kes on Issand ja kes mitte.
Iisrael oleks Egiptusest kergeminigi pääsenud,
kuid oleks jäänud ilma suurest õnnistusest ja peost.
Sellest said nad osa, kui Issand ilmus keset viletsust
ja nad nägid oma silmadega, kes on Issand.
Jumal võiks oma kogudust ja meidki One Way Missionis
kergemini läbi lasta, kuid jääksime ilma õnnistusest.
Me ei näeks Issanda tegutsemist
ega saaks maitsta tõelist pidu kõrbes.
Koguduse pidu meie ajal on näha ja kogeda,
et meie keskel on elav Jeesus;
et Ta armastab ja hoolib meist keset kõiki lahginuid ja torme.
Õnnistus pole näha, kuidas hingevaenlane tegutseb,
vaid see, et näeme keset seda, kes on Issand.
Jumala õnnistus pole sama, mis kerge elu.
Iisraeli teekond Jumala tõotuste suunas polnud kerge.
See oli nii raske, et oli Moosesele ja kogu Iisraeli rahvale võimatu.
Kuid keset seda andis Jumal tohutu õnnistuse,
mida imetleme veel aastatuhandeid hiljemgi.
Võiksin öelda, et mul pole midagi anda,
midagi vaimselt ehitavat vaimulikel üritustel jagada,
kui elu poleks nii raske olnud.
Suurim osa sellest, mida Jumal on aidanud mul
Tema tõelisuse suhtes mõista, on selle tagajärg,
et Jumal on ilmunud keset raskusi.
Paljudes võitlustes ja raskustes peitub tohutu Jumala õnnistus.
Õnnistus pole see, et Jumal annab kerge ja lõbusa elu.
Jumal tahab anda midagi palju sügavamat,
mis kannab igavikku, millel on mingi tähendus.
Ta teeb seda keset võitlust.
Oleme One Way Missionis palju väiksemad kui arvatakse.
Meil pole taga suurt uskkonda või ärkamisliikumist,
pangaautomaadifirmat või riigivõimu, mis meid toetaks ja aitaks.
Meil on vaid Kristuse kalju, millel me seisame.
Meie vastas on maailm ja vägev maailma vürst.
Nii nagu Iisrael sai keset ahistust tunda Issandat ja Tema väge,
juhtub seda meie seas endiselt.
Keset tulist võitlust õpime tundma elavat Jumalat.
Ja seda ei juhtu üksnes jumalariigitöös,
vaid ka meie väikestes isiklikes eludes.
Kord oli ühe uskliku naise abielu lõppemas;
vale ja pettuse jõud oli hävitav. See naine võttis aga Piibli
ja otsustas teha kõiges Piibli sõnade järgi.
Ta kinnitas pilgu vaid Jeesusele.
Tema mees peatus ja hakkas tulevikuplaanides kahtlema,
kuni muutus täielikult ja abielu uuendati.
Issand ilmus keset kõike seda ja muutis nende tuleviku.
Ta ei teinud midagi muud, kui vaatas Issandale,
ja jättis oma saatuse Issanda kätte.
Teise naise abikaasa lahkus lõplikult ega naasnud kunagi.
Naine hakkas Jumalat otsima ning leidis uue imelise aarde.
Ta leidis, et Jeesusest piisab. Muud polegi vaja.
Issand viis ta kõrbe ahistusest peole.
Üks mees läks põhjalikult pankrotti, kaotas ka kõik isikliku vara.
Keset kõike seda tuli ta usule ja on täna rikkam kui kunagi varem.
Tal algas keset suuri raskusi pidu. Jumal viis ta kõrbe.
Kõrbest leidis ta peo, mis muutis kõik.
See on tänaseks kõik. Aitäh vaatamast!
Õnnistatud nädalat! Kohtumiseni järgmisel nädalal!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri